



**Αθήνα, 1 Φεβρουαρίου 2022**

**ΕΡΩΤΗΣΗ**

**Προς τους κ.κ. Υπουργούς**

**Εσωτερικών**

**Περιβάλλοντος & Ενέργειας**

**Θέμα: «Λαμβάνουν λογαριασμούς ρεύματος για τα «χαλάσματα» οι σεισμόπληκτοι του καταστροφικού σεισμού της 27ης Σεπτεμβρίου»**

Ο ισχυρός σεισμός των 6 βαθμών της κλίμακας Ρίχτερ που σημειώθηκε την Δευτέρα 27/09/2021 στην περιοχή του Αρκαλοχωρίου Ηρακλείου, δημιούργησε τεράστιες καταστροφές σε κατοικίες και επιχειρήσεις, σε μια μεγάλη περιοχή της ενδοχώρας του νομού Ηρακλείου, που καλύπτει τους Δήμους Μινώα Πεδιάδας, Αρχανών-Αστερουσίων, Χερσονήσου, Γόρτυνας και Βιάννου. Αποτέλεσμα, χιλιάδες κάτοικοι να μείνουν χωρίς στέγη και πολλά χωριά να ερημώσουν. Πολλοί από αυτούς πλέον διαμένουν είτε σε οικίσκους που τους έχουν παραχωρηθεί προσωρινά είτε φιλοξενούνται σε ξενοδοχεία είτε σε συγγενικά τους πρόσωπα.

Σαν να μην είναι αρκετό το ότι καλούνται να στήσουν τη ζωή τους από το μηδέν, οι σεισμόπληκτοι της ευρύτερης περιοχής του Αρκαλοχωρίου και των υπολοίπων περιοχών που διαβιούν σε οικίσκους καλούνται να πληρώσουν λογαριασμούς ρεύματος. Χαρακτηριστικό παράδειγμα ένας λογαριασμός ρεύματος που εστάλη σε πολίτη όπου έχει καταστραφεί ολοσχερώς η οικία του στην Βόνη, καλείται να πληρώσει το ποσό των 72€ για περίοδο κατανάλωσης 9-11-2021 έως 6-01-2022. Όχι για την κατανάλωση στα πρόχειρα καταλύματά τους (όπου έχει κατατεθεί σχετική ερώτηση με αριθμό Πρωτ. 2385/17-01-22 στους αρμόδιους Υπουργούς χωρίς καμία απάντηση), αλλά για τα σπίτια τους, που πλέον είναι χαλάσματα ή έχουν κριθεί ακατάλληλα.

Με δεδομένο ότι τα σπίτια μεγάλης μερίδας πολιτών δεν είναι πλέον κατοικήσιμα.

Με δεδομένο ότι οι λογαριασμοί επιβαρύνουν τους ιδιοκτήτες και όσο περνάει ο καιρός θα συσσωρεύεται το χρέος προς την ΔΕΗ ή τις Ιδιωτικές Εταιρίες Ρεύματος.

**Ερωτώνται οι αρμόδιοι Υπουργοί:**

**1) Προτίθεται η κυβέρνηση να προβεί σε αναστολή πληρωμών των λογαριασμών ηλεκτρικού ρεύματος στις σεισμόπληκτες περιοχές της Κρήτης;**

**2) Προτίθενται να προχωρήσουν αναδρομικά σε ρύθμιση ή και διαγραφή των συσσωρευμένων χρεών προς εταιρίες ηλεκτρικού ρεύματος στο Αρκαλοχώρι Κρήτης και στους παρακείμενους οικισμούς;**

**Οι Ερωτώντες Βουλευτές**

**Μαμουλάκης Χάρης**

**Ζαχαριάδης Κώστας**

**Φάμελλος Σωκράτης**

**Βαρδάκης Σωκράτης**

**Ηγουμενίδης Νίκος**